Engin slys urðu á fólki í strætisvagninum frá Akranesi þegar hann lenti utan vegar í hvassviðrinu rétt ofan Grundarhverfis á Kjalarnesi um tíuleitið í morgun . Ökumaður er talinn hafa brugðist hárrétt við þegar hann reyndi ekki að streytast á móti snarpri vinhviðu heldur stýrði bílnum útaf veginum . Endaði vagninn för sína tugi metra frá veginum , fastur þar í mýri . Nú í hádeginu þegar þetta er ritað eru starfsmenn Strætó að kanna aðstæður til að ná bílnum upp . Ferðir strætó þarna fyrir hádegið voru felldar niður og á næstu mínútum verður metið hvort unnt verði að halda áætlun eftir hádegið . Ágúst Ísfjörð hjá Strætó bs segir að þegar bíllinn fór út af í morgun hafi strax verið kannað með ástand ökumanns og sex farþega í strætisvagninum og þyngri og minni bíll sendur eftir fólkinu . „ Sem betur fer voru allir óslasaðir og við fyrstu skoðun er bíllinn að mestu óskemmdur . Í morgun var snarbrjálað veður á þessum stað einum og hálfum kílómetra ofan Grundarhverfis , að jafnaði um 35 metrar á sekúndu , eða yfir þeim 32 ja metra hámarki sem ferðaveður er miðað við . Enda stoppaði næsti bíll á eftir við söluskálann í Grundarhverfi , fór ekki lengra . Okkar ökumenn hafa fyrirmæli um hvernig eigi að bregðast við aðstæðum sem þessum og konan sem ók bílnum , gerði það réttasta í stöðunni , “ segir Skúli .